proxectonos/corpus_dominio_legal_administrativo_tmp huggingface dataset:
RESOLUCIÓN do 20 de xuño de 2014 pola que se amplía o crédito dispoñible para o exercicio 2014 das bases reguladoras das axudas do Igape para proxectos de equipamento tecnolóxico das pemes no sector dos servizos, cun investimento subvencionable entre 30.000 € e 200.000 €, cofinanciadas polo Fondo Europeo de Desenvolvemento Rexional no marco do programa operativo Feder Galicia 2007-2013.
Instituto Galego de Promoción Económica — III. Outras disposicións — 25/06/2014

Mediante Resolución do 26 de novembro de 2013 publicouse o acordo do Consello de Dirección do Instituto Galego de Promoción Económica que aprobou as bases reguladoras das axudas do Igape para proxectos de equipamento tecnolóxico das pemes no sector dos servizos, cun investimento subvencionable entre 30.000 € e 200.000 €, cofinanciadas polo Fondo Europeo de Desenvolvemento Rexional no marco do programa operativo Feder Galicia 2007-2013 (DOG nº 230, do 2 de decembro de 2013), e procedeuse á súa convocatoria para o exercicio 2014 en réxime de concorrencia competitiva. As ditas bases foron modificadas mediante Resolución do 24 de marzo de 2014 (DOG nº 61, do 28 de marzo).
Na dita resolución, no seu punto cuarto, establécense os créditos dispoñibles, así como que o director xeral do Igape poderá ampliar os créditos e modificar as partidas orzamentarias, logo de declaración de dispoñibilidade dos créditos nos termos referidos no artigo 30.2 do Decreto 11/2009, mediante resolución publicada para o efecto.
Tendo en conta o volume de solicitudes recibidas e tratando de dar resposta á ampla demanda de axuda, semella oportuno incrementar o importe aprobado para as axudas establecidas nestas bases.
Na súa virtude e de conformidade coas facultades que teño conferidas,
Único. Amplíase para o exercicio 2014 o crédito establecido na partida 08.A1.741A.7706 en 2.300.000 €, para as axudas do Igape para proxectos de equipamento tecnolóxico das pemes no sector dos servizos, cun investimento subvencionable entre 30.000 € e 200.000 €, cofinanciadas polo Fondo Europeo de Desenvolvemento Rexional no marco do programa operativo Feder Galicia 2007-2013, que queda establecido do seguinte xeito:
Santiago de Compostela, 20 de xuño de 2014
RESOLUCIÓN do 12 de xuño de 2014 pola que se lles dá publicidade aos convenios de colaboración subscritos polo Instituto Galego de Consumo no primeiro cuadrimestre do ano 2014.
Instituto Galego de Consumo — III. Outras disposicións — 30/06/2014

O artigo 11 da Lei 4/2006, do 30 de xuño, de transparencia e boas prácticas na Administración autonómica galega (DOG núm. 136, do 14 de xuño) establece que as entidades de dereito público vinculadas ou dependentes da Comunidade Autónoma de Galicia deberán publicar cuadrimestralmente no Diario Oficial de Galicia unha relación dos convenios de colaboración asinados no cuadrimestre anterior.
Polo que antecede, en virtude das facultades que teño concedidas,
Único. Facer pública a relación dos convenios subscritos polo Instituto Galego de Consumo no primeiro cuadrimestre do ano 2014.
Santiago de Compostela, 12 de xuño de 2014
RESOLUCIÓN do 26 de xuño de 2014 pola que se outorgan as distincións ao mérito deportivo de Galicia 2014.
Vicepresidencia e Consellería de Presidencia, Administracións Públicas e Xustiza — III. Outras disposicións — 07/07/2014

Por Resolución do 28 de outubro de 2010 da Secretaría Xeral para o Deporte (Diario Oficial de Galicia do 4 de novembro), creáronse as distincións ao mérito deportivo de Galicia, premios o que serán concedidos en recoñecemento do labor ou traxectoria notorio e exemplar no ámbito deportivo de Galicia ás persoas físicas ou xurídicas, entidades ou organismos, que estean contribuíndo ou contribuísen ao crecemento, promoción, fomento e excelencia do deporte e da educación física da nosa comunidade autónoma.
Na referida resolución establécese que os galardóns serán outorgados, anualmente e en número non limitado, por resolución do presidente da Xunta de Galicia, logo da proposta motivada do xurado cualificador.
En atención ao establecido, e logo da proposta motivada do xurado cualificador do 26 de xuño,
Único. A concesión das distincións ao mérito deportivo de Galicia na súa edición 2014 ás seguintes persoas, entidades e eventos: Fernando Bouso Caiña, José García Calvo, José Luis Gómez Llamas, Josefina Salgado Pérez, Ramón Rodríguez Suárez, Indalecio Iglesias Ferreiro, Francisco Zas Couce, Francisco Buyo Sánchez, Iván Raña Fuentes, José Pulpeiro Doval, Mariano Castiñeiras Vilaseca, Carlos Pérez Alonso, Estela Estévez Barreiro, José Armando Ufarte Ventoso, Eleuterio Ángel García Rodríguez, Franco Cobas González, Alejandro Gómez Cabral, María Jesús Sangüos Espiña, Andrés Díaz Díaz, Manuel Rosales Touza, Luis Pena Neira, María José Martínez Patiño, Jorge Luis Valcárcel Pérez, Rodrigo Costas Rodríguez, Fernando Rey Tapias, Club Ourense Baloncesto, Colegio Liceo La Paz, Karbo Deportivo, Carreira Popular Ferreirúa, Caixa Rural Galega, Club de Mar Ría de Aldán, El Corte Inglés, Medio Maratón Gran Bahía Vig Bay, El Correo Gallego (Carreira Pedestre Popular de Santiago), Club Cisne Balonmano.
Santiago de Compostela, 26 de xuño de 2014
RESOLUCIÓN do 16 de xuño de 2014 pola que se designa a persoa titular da Área de Xestión para exercer a competencia da Dirección da Axencia nos casos de ausencia, vacante ou enfermidade do seu titular.
Axencia Galega de Innovación — III. Outras disposicións — 07/07/2014

O Decreto 50/2012, do 12 de xaneiro, polo que se crea a Axencia Galega de Innovación e se aproban os seus estatutos (DOG núm. 19, do 27 de xaneiro), establece e regula as funcións e competencias da Dirección como órgano executivo da Axencia, pero non establece normas de suplencia do seu titular.
A Lei 16/2010, do 17 de decembro, de organización e funcionamento da Administración xeral e do sector público autonómico, dispón no seu artigo 74.2 que o réxime xurídico interno das axencias públicas autonómicas se regula polo dereito administrativo.
O artigo 12 da mesma norma sinala que os titulares dos órganos administrativos poderán ser suplidos temporalmente nos supostos de vacante, ausencia ou enfermidade por quen designe o órgano competente para o nomeamento daqueles. Se non se designa suplente, a competencia do órgano administrativo será exercida por quen designe o órgano administrativo inmediato superior de que dependa.
En virtude da Resolución do 1 de xullo de 2013, o presidente da Axencia Galega de Innovación designou a persoa titular da Área de Financiamento para exercer a competencia da Dirección da Axencia nos casos de ausencia, vacante ou enfermidade do seu titular.
Tendo en conta a modificación dos estatutos da Axencia, mediante o Decreto 15/2014, do 6 de febreiro, polo que se modifican os estatutos da Axencia Galega de Innovación e a estrutura orgánica da Consellería de Economía e Industria (DOG núm. 34, do 19 de febreiro), resulta necesario actualizar a designación efectuada para o exercicio das competencias da Dirección nos casos de ausencia, vacante ou enfermidade.
Por todo o que antecede,
Designar a persoa titular da Área de Xestión para exercer a competencia da Dirección da Axencia nos casos de ausencia, vacante ou enfermidade do seu titular.
Disposición derrogatoria única
Queda derrogada a Resolución do 1 de xullo de 2013 (DOG núm. 136, do 18 de xullo).
Santiago de Compostela, 16 de xuño de 2014
RESOLUCIÓN do 14 de xuño de 2014 pola que se publica o convenio de colaboración asinado no primeiro cuadrimestre de 2014.
Fondo Galego de Garantía Agraria — III. Outras disposicións — 26/06/2014

De conformidade co disposto no artigo 11 da Lei 4/2006, do 30 de xuño, de transparencia e de boas prácticas na Administración pública galega, publícase o convenio de colaboración que asinou o Fondo Galego de Garantía Agraria no primeiro cuadrimestre de 2014, que figura no anexo.
Santiago de Compostela, 14 de xuño de 2014
ORDE do 16 de xuño de 2014 pola que se determina a época de perigo alto de incendios.
Consellería do Medio Rural e do Mar — III. Outras disposicións — 27/06/2014

O artigo 9 da Lei 3/2007, do 9 de abril, de prevención e defensa contra os incendios forestais de Galicia, modificada pola Lei 7/2012, do 28 de xuño, de montes de Galicia, establece que, en consideración aos antecedentes e datos históricos sobre o risco de aparición de incendios forestais en Galicia e sobre a incidencia das variables meteorolóxicas no comportamento do lume, a consellería con competencias en materia forestal definirá a época de perigo alto, que condicionará a intensidade das medidas que se vaian adoptar para a defensa do territorio de Galicia.
As análises espacio-temporais dos lumes forestais en Galicia nos últimos vinte anos reflicten dúas épocas cun incremento notable da actividade incendiaria e, polo tanto, débense considerar como épocas de perigo alto de incendios:
– Unha época fixa no período estival, que se corresponde normalmente coa campaña de incendios, durante os meses de xullo, agosto e setembro.
– Unha época variable, cunha duración aproximada dun mes, que oscila normalmente entre os meses de febreiro, marzo e abril.
Nestas épocas o despregamento de medios de extinción e alerta deberá ser máximo, en función dos índices de risco.
A ampliación como período de perigo alto da época fixa no período estival, así como a declaración como perigo alto da época variable, requiren de mecanismos áxiles e eficaces que permitan dar a coñecer estas circunstancias de modo inmediato aos medios implicados nos traballos de prevención e defensa contra incendios forestais, xa que os índices de risco de incendios e as predicións meteorolóxicas de que se dispón na actualidade só permiten facer previsión fiables como máximo a tres días. Por isto, procede establecer un medio dotado de maior celeridade que permita o coñecemento xeral e a adecuada publicidade da previsión de novos períodos para ofrecer maior seguridade e garantías aos cidadáns.
Con base no exposto, e ao abeiro do establecido na Lei 1/1983, do 22 de febreiro, reguladora da Xunta e da súa Presidencia,
Artigo único. Época de perigo alto de incendios
Decláranse como época de perigo alto de incendios forestais durante o ano 2014 as datas comprendidas entre o 1 de xullo e o 30 de setembro.
Disposición derradeira primeira. Facultade de desenvolvemento
Facúltase o secretario xeral de Medio Rural e Montes para ditar cantas instrucións sexan precisas para modificar as ditas datas e declarar como perigo alto outras épocas do ano, cando as condicións meteorolóxicas ou outras circunstancias agraven o risco de incendios.
Disposición derradeira segunda. Entrada en vigor
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 16 de xuño de 2014
RESOLUCIÓN do 16 de xuño de 2014 pola que se adxudica unha bolsa de xestión documental en contornas dixitais.
Escola Galega de Administración Pública — III. Outras disposicións — 27/06/2014

A Escola Galega de Administración Pública convocou, mediante Resolución do 20 de febreiro de 2014 (DOG núm. 57, do 24 de marzo), unha bolsa de xestión documental en contornas dixitais.
A Comisión de Valoración para a adxudicación desta bolsa, na súa reunión do 12 de xuño de 2014, baremou definitivamente todas as solicitudes e propuxo a adxudicación en favor da candidata que obtivo a maior puntuación.
De conformidade coas competencias que me recoñece a normativa vixente e á vista da proposta da Comisión de Valoración,
Primeiro. Outorgarlle a dita bolsa á candidata Marta Carrera Ferreiro, que acadou a maior puntuación: 22,78 puntos.
Segundo. Que se lle notifique esta resolución á candidata para que no prazo de dez días, contados a partir da recepción da notificación, comunique á Escola Galega de Administración Pública a súa aceptación ou a súa renuncia á bolsa. Unha vez transcorrido este prazo sen que se produza manifestación expresa por parte da beneficiaria, entenderase tacitamente aceptada, segundo o establecido no artigo 21.5 da Lei 9/2007, do 13 de xuño, de subvencións de Galicia. No prazo de cinco días contados desde a aceptación expresa da bolsa ou do transcurso do prazo para entendela tacitamente aceptada, a candidata seleccionada deberá incorporarse para o desempeño da bolsa na EGAP. No caso de que a beneficiaria non se incorpore neste prazo, ou que renuncie expresamente, perderá os dereitos inherentes á bolsa (base décima).
Contra esta resolución poderá interporse, con carácter potestativo, recurso de reposición perante a Dirección da EGAP, no prazo dun mes contado desde o día seguinte ao da publicación da resolución, nos termos dos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da publicación da resolución, de conformidade co establecido no artigo 46.4 da Lei 29/1998, reguladora da xurisdición contencioso-administrativa (base novena).
Santiago de Compostela, 16 de xuño de 2014
ORDE do 10 de xuño de 2014 pola que se modifica a autorización do centro privado Andaina, do concello de Culleredo (A Coruña).
Consellería de Cultura, Educación e Ordenación Universitaria — III. Outras disposicións — 27/06/2014

A representante da titularidade do centro privado Andaina, do concello de Culleredo (A Coruña), solicita a ampliación de 3 unidades do segundo ciclo de educación infantil.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995, que o desenvolve, por proposta da Dirección Xeral de Centros e Recursos Humanos,
Primeiro. Autorizar a ampliación de 3 unidades do segundo ciclo de educación infantil no centro privado que se sinala a seguir:
Segundo. Para a posta en funcionamento das unidades que se amplían, a Xefatura Territorial da Coruña, logo do informe do Servizo Territorial de Inspección Educativa, aprobará expresamente a relación de persoal que impartirá a docencia.
Terceiro. Esta orde dará lugar á correspondente inscrición no Rexistro de Centros da Comunidade Autónoma de Galicia.
Cuarto. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de xuño de 2014
RESOLUCIÓN do 18 de xuño de 2014, da Secretaría Xeral para o Deporte, pola que se fan públicas as listaxes de solicitudes excluídas e pendentes de emenda, presentadas ao abeiro da Resolución do 27 de marzo de 2014 pola que se establecen as bases reguladoras para a concesión de subvencións, en réxime de concorrencia non competitiva, a clubs deportivos, sociedades anónimas deportivas e agrupacións deportivas escolares de Galicia, para o desenvolvemento de actividades deportivas, e pola que se procede á súa convocatoria.
Vicepresidencia e Consellería de Presidencia, Administracións Públicas e Xustiza — III. Outras disposicións — 27/06/2014

De conformidade co disposto na Resolución do 27 de marzo de 2014, da Secretaría Xeral para o Deporte, pola que se establecen as bases reguladoras para a concesión de subvencións, en réxime de concorrencia non competitiva, a clubs deportivos, sociedades anónimas deportivas e agrupacións deportivas escolares de Galicia, para o desenvolvemento de actividades deportivas, e pola que se procede á súa convocatoria (DOG núm. 73, do 15 de abril), unha vez recibidas as solicitudes nos correspondentes servizos provinciais de deportes e rematada a fase de revisión da documentación achegada e de comprobación do grao de cumprimento dos requisitos establecidos na dita resolución, a Secretaría Xeral para o Deporte
Primeiro. Publicar a listaxe de solicitudes que se deberán emendar por presentaren a documentación incompleta. Tal relación recóllese no anexo I desta resolución, ordenada polo nome da entidade e por provincias.
Segundo. Publicar a listaxe de solicitudes excluídas e o motivo da exclusión. Tal relación recóllese no anexo II desta resolución, ordenada polo nome da entidade.
Terceiro. Estas listaxes exporanse nos taboleiros de anuncios dos servizos provinciais e da Secretaría Xeral para o Deporte, así como na páxina web www.deportegalego.es
Cuarto. Os interesados poderán formular reclamacións, emendar os erros e a falta de documentación nun prazo de dez (10) días hábiles contados desde o día seguinte ao da publicación desta resolución no Diario Oficial de Galicia, ante os respectivos servizos provinciais de deportes. Unha vez transcorrido este prazo sen que se emenden as deficiencias, considerarase que o interesado desiste da súa petición, logo da resolución ditada nos termos previstos no artigo 42 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
Santiago de Compostela, 18 de xuño de 2014
Provincia da Coruña
Provincia de Lugo
RESOLUCIÓN do 9 de xuño de 2014, da Xefatura Territorial de Lugo, pola que se adxudica o financiamento dos proxectos de fomento do uso do galego dos equipos de dinamización lingüística dos centros de titularidade privada de Galicia que imparten ensinanzas regradas de niveis non universitarios, para o curso escolar 2013/14, ao abeiro da Orde do 2 de xaneiro de 2014 (Diario Oficial de Galicia do 14 de xaneiro).
Consellería de Cultura, Educación e Ordenación Universitaria — III. Outras disposicións — 25/06/2014

O xefe territorial da Consellería de Cultura, Educación e Ordenación Universitaria de Lugo, despois de ver a proposta de resolución da xefatura do Gabinete de Normalización Lingüística, que fiscalizou a Intervención Territorial Delegada, e unha vez delegadas as competencias segundo o artigo 13 da convocatoria, resolve:
– Adxudicarlles aos centros indicados no anexo I as cantidades propostas.
– Denegarlles aos centros indicados no anexo II as solicitudes de axudas polos motivos que se expoñen.
Contra esta resolución caberá interpoñer un recurso de reposición, ante esta xefatura territorial, no prazo dun mes, ou poderase presentar directamente un recurso contencioso-administrativo, ante o Tribunal Superior de Xustiza de Galicia, no prazo de dous meses. En ambos os casos, os prazos computaranse desde o día seguinte ao da publicación desta resolución no
Diario Oficial de Galicia
.
Lugo, 12 de xuño de 2014
ORDE do 20 de xuño de 2014 pola que se corrixen erros da Orde do 12 de xuño de 2014 pola que se convocan os premios extraordinarios de bacharelato correspondentes ao curso 2013/14.
Consellería de Cultura, Educación e Ordenación Universitaria — III. Outras disposicións — 25/06/2014

Advertido erro na dita orde, publicada no DOG núm. 117, do venres 20 de xuño de 2014, é necesario efectuar a seguinte corrección:
Publicar o anexo I da Orde do 12 de xuño de 2014 pola que se convocan os premios extraordinarios de bacharelato correspondentes ao curso 2013/14 (DOG do 20 de xuño).
O prazo de presentación de solicitudes será dun mes a partir do día seguinte ao da publicación desta orde no
Diario Oficial de Galicia
.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 20 de xuño de 2014
RESOLUCIÓN do 13 de xuño de 2014, da Dirección Xeral de Emerxencias e Interior, pola que se acorda outorgarlle o distintivo de permanencia ao persoal dos distintos corpos de policía local dos concellos de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 25/06/2014

A Lei 4/2007, do 20 de abril, de coordinación de policías locais, establece no seu artigo 74 que o persoal dos corpos de Policía local de Galicia pode ser distinguido ou recompensado de acordo co que se determine regulamentariamente.
Deste xeito, o Decreto 243/2008, do 16 de outubro, de desenvolvemento da dita lei, determina no seu artigo 89 as modalidades de distincións; na alínea c) figura o distintivo de permanencia, a que se refire tamén o número 3 do artigo 90, cando expresa que este distintivo se entregará aos policías locais, calquera que sexa a súa categoría, cando se cumpran os requisitos de permanencia e de traxectoria profesional exixidos para a súa concesión.
O mesmo Decreto 243/2008, no seu artigo 93.1º, establece que o distintivo de permanencia se entregará anualmente, mediante resolución da persoa titular da unidade directiva competente en materia de coordinación de policías locais, aos policías locais cando cumpran 25 anos de servizos efectivos no corpo, calquera que sexa a súa categoría, sempre que non consten antecedentes desfavorables no seu expediente persoal ou pendentes de cancelar, cuestións que deberán acreditar os concellos que corresponda.
De acordo co previsto no artigo 93.1º antes citado do Decreto 243/2008, do 16 de outubro, que desenvolve a Lei 4/2007, do 20 de abril, de coordinación de policías locais,
Primeiro. Publicar como anexo a listaxe de persoas ás cales se lles entregará o distintivo de permanencia, por ter cumpridos, en 31 de decembro de 2013, 25 anos de servizo nos corpos de policía local, segundo as certificacións dos respectivos concellos de pertenza, tanto respecto do tempo de servizos coma do resto de requisitos.
Segundo. Comunicar esta listaxe do anexo aos respectivos concellos e publicala tamén para os efectos da súa consulta na páxina web da Consellería de Presidencia, Administracións Públicas e Xustiza.
Terceiro. As persoas que non figurasen na listaxe do anexo e que cumpran cos requisitos para esta distinción deberán solicitar a súa inclusión a través dos respectivos concellos, que remitirán as preceptivas certificacións de cumprimento dos requisitos a esta unidade directiva para a resolución correspondente.
Santiago de Compostela, 13 de xuño de 2014
RESOLUCIÓN do 10 de xuño de 2014, da Xefatura Territorial de Ourense, pola que se adxudica o financiamento dos proxectos de fomento do uso do galego dos centros de titularidade privada de Galicia que imparten ensinanzas regradas de niveis non universitarios, para o curso escolar 2013/14, ao abeiro da Orde da Secretaría Xeral de Política Lingüística do 2 de xaneiro de 2014 (DOG do 14 de xaneiro).
Consellería de Cultura, Educación e Ordenación Universitaria — III. Outras disposicións — 19/06/2014

A xefa territorial da Consellería de Cultura, Educación e Ordenación Universitaria de Ourense, despois de ver a proposta de resolución da xefatura do Gabinete de Normalización Lingüística, que fiscalizou a Intervención Territorial Delegada, e delegadas as competencias segundo o artigo 13 da convocatoria, resolve adxudicar as cantidades propostas que se reflicten a continuación.
Contra esta resolución caberá interpoñer recurso de reposición, no prazo dun mes, ante esta xefatura territorial ou, directamente, recurso contencioso-administrativo, no prazo de dous meses ante o Tribunal Superior de Xustiza de Galicia, contados os prazos, en ambos os dous casos, desde o día seguinte ao da publicación desta resolución no Diario Oficial de Galicia.
Ourense, 10 de xuño de 2014
RESOLUCIÓN do 12 de xuño de 2014 pola que se dá publicidade aos convenios de colaboración subscritos no primeiro cuadrimestre de 2014.
Instituto Galego de Estatística — III. Outras disposicións — 19/06/2014

De acordo co previsto no artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xullo), onde se establece que os organismos autónomos dependentes da Comunidade Autónoma de Galicia deberán publicar cuadrimestralmente, no
Diario Oficial de Galicia,
unha relación dos convenios de colaboración asinados no cuadrimestre anterior, en virtude das facultades que teño concedidas,
Único. Facer pública a relación de convenios subscritos polo Instituto Galego de Estatística nos meses de xaneiro, febreiro, marzo e abril de 2014, que se xunta a esta resolución.
Santiago de Compostela, 12 de xuño de 2014
ORDE do 9 de xuño de 2014 pola que se modifica a composición do Consello Social da Universidade de Santiago de Compostela.
Consellería de Cultura, Educación e Ordenación Universitaria — III. Outras disposicións — 19/06/2014

Mediante Orde do 18 de setembro de 2012 (DOG do 27 de setembro), fíxose pública a composición dos consellos sociais das universidades de Santiago de Compostela, A Coruña e Vigo.
A Lei 6/2013, do 13 de xuño, do sistema universitario de Galicia, establece que o Consello Social estará integrado por un máximo de trinta e unha persoas membros.
O artigo 77 da Lei 6/2013, do 13 de xuño, establece que a representación dos intereses sociais no Consello Social corresponde a personalidades da vida cultural, profesional, económica, laboral ou social. Na representación destes intereses figuran seis membros designados polo Parlamento de Galicia, en representación de cada unha das universidades do Sistema universitario de Galicia.
Con data do 7 de abril de 2014 tivo entrada na Consellería de Cultura, Educación e Ordenación Universitaria escrito do presidente do Consello Social da Universidade de Santiago de Compostela en que comunica a renuncia do membro do Consello Social designado polo Parlamento de Galicia Juan Bautista de la Salle Barreiro Pérez.
Con data do 8 de abril de 2014, a Secretaría Xeral de Universidades solicita do Parlamento de Galicia que proceda á designación dun novo membro para formar parte do Consello Social da Universidade de Santiago de Compostela. O 28 de maio de 2014, o Parlamento de Galicia remite certificación do Pleno do Parlamento, celebrado o 27 de maio de 2014, pola que designa a Juan Luis Castro Rodríguez membro do Consello Social da Universidade de Santiago de Compostela.
Xúntase declaración de non estar incurso nas incompatibilidades sinaladas no artigo 78 da mencionada Lei 6/2013.
O artigo 77.4 da Lei 6/2013, do 13 de xuño, establece que os acordos de designación de membros do Consello Social lle serán comunicados á persoa titular da consellería competente en materia de universidades, quen procederá ao seu nomeamento mediante orde da súa consellería.
Por todo iso,
Artigo único
Nomear a Juan Luis Castro Rodríguez membro do Consello Social da Universidad de Santiago de Compostela designado polo Parlamento de Galicia, en substitución de Juan Bautista de la Salle Barreiro Pérez.
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 9 de xuño de 2014
DECRETO 69/2014, do 17 de xuño, polo que se dispón que cese Agustín Hernández Fernández de Rojas como conselleiro de Medio Ambiente, Territorio e Infraestruturas.
Presidencia da Xunta de Galicia — II. Autoridades e persoal — 18/06/2014

De conformidade co artigo 16.3 do Estatuto de autonomía de Galicia e co artigo 26.1 da Lei 1/1983, do 22 de febreiro, de normas reguladoras da Xunta e da súa Presidencia,
Que cese, por pasar a desempeñar outro cargo público, na súa condición de conselleiro de Medio Ambiente, Territorio e Infraestruturas, Agustín Hernández Fernández de Rojas, agradecéndolle os servizos prestados.
Santiago de Compostela, dezasete de xuño de dous mil catorce.
DECRETO 70/2014, do 17 de xuño, polo que se nomea conselleira de Medio Ambiente, Territorio e Infraestruturas a Ethel María Vázquez Mourelle.
Presidencia da Xunta de Galicia — II. Autoridades e persoal — 18/06/2014

De conformidade co artigo 16.3 do Estatuto de autonomía de Galicia e co artigo 26.1 da Lei 1/1983, do 22 de febreiro, de normas reguladoras da Xunta e da súa Presidencia,
Nomeo conselleira de Medio Ambiente, Territorio e Infraestruturas a Ethel María Vázquez Mourelle.
Santiago de Compostela, dezasete de xuño de dous mil catorce.
RESOLUCIÓN do 13 de xuño de 2014 pola que se ordena a publicación do acordo do Consello da Xunta de Galicia do 12 de xuño de 2014 polo que se declaran festas de Galicia de interese turístico a Festa da Rosa do concello de Mos e a Festa das Cereixas de Paiosaco no concello da Laracha.
Axencia Turismo de Galicia — III. Outras disposicións — 20/06/2014

En cumprimento do disposto no artigo 28 do Decreto 39/2001, do 1 de febreiro, de refundición en materia de Consello Galego de Turismo, declaración de municipio turístico galego e declaración de festas de Galicia de interese turístico, este organismo dispón que se publique no Diario Oficial de Galicia o acordo adoptado polo Consello da Xunta de Galicia na súa reunión do 12 de xuño de 2014, que a seguir se transcribe:
«Declarar festas de Galicia de interese turístico, de conformidade co establecido no Decreto 39/2001, do 1 de febreiro, de refundición en materia de Consello Galego de Turismo, declaración de municipio turístico galego e declaración de festas de Galicia de interese turístico, as seguintes:
– A Festa da Rosa, que se celebra o 13 de xuño no concello de Mos (Pontevedra).
– A Festa das Cereixas de Paiosaco, que se celebra o primeiro domingo de xullo, no concello da Laracha (A Coruña)».
Santiago de Compostela, 13 de xuño de 2014
ORDE do 11 de xuño de 2014 pola que se publica a concesión dos premios extraordinarios de formación profesional de grao superior correspondentes ao curso 2012/13, convocados pola Orde do 18 de febreiro de 2014 (Diario Oficial de Galicia do 28 de febreiro).
Consellería de Cultura, Educación e Ordenación Universitaria — III. Outras disposicións — 20/06/2014

A Orde do 18 de febreiro de 2014 (DOG do 28 de febreiro), pola que se convocan os premios extraordinarios de formación profesional de grao superior correspondentes ao curso 2012/13, establece as bases e o procedemento para a súa concesión.
Unha vez realizada polo xurado de selección designado por Resolución do 10 de marzo de 2014, da Dirección Xeral de Educación, Formación Profesional e Innovación Educativa, pola que se procede a designar os membros e facer pública a composición do xurado de selección que analizará e valorará as solicitudes dos aspirantes aos premios extraordinarios de formación profesional de grao superior correspondentes ao curso 2012/13 (DOG do 20 de marzo) a valoración das solicitudes presentadas, publicados os resultados coas puntuacións obtidas polos candidatos e candidatas, resoltas as reclamacións presentadas, vistas a acta coa proposta definitiva do xurado de selección nomeado por Resolución do 10 de marzo de 2014 (DOG do 20 de marzo) e a correspondente proposta do director xeral de Educación, Formación Profesional e Innovación Educativa sobre a concesión destes premios,
Primeiro. Conceder os premios extraordinarios de formación profesional de grao superior correspondentes ao curso 2012/13, ao alumnado que figura no anexo desta orde.
Segundo. Contra esta orde poderase recorrer mediante recurso potestativo de reposición ante o conselleiro de Cultura, Educación e Ordenación Universitaria no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente mediante recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 11 de xuño de 2014
RESOLUCIÓN do 13 de xuño de 2014, da Dirección Xeral de Conservación da Natureza, pola que se amplía o prazo da disposición adicional única da Resolución do 12 de maio de 2014, da Dirección Xeral de Conservación da Natureza, pola que se determinan as épocas hábiles de caza, as medidas de control por danos e os réximes especiais por especies durante a tempada 2014-2015.
Consellería de Medio Ambiente, Territorio e Infraestruturas — III. Outras disposicións — 18/06/2014

O 26 de maio de 2014 a Consellería do Medio Ambiente, Territorio e Infraestruturas publicou a Resolución do 12 de maio de 2014, da Dirección Xeral de Conservación da Natureza, pola que se determinan as épocas hábiles de caza, as medidas de control por danos e os réximes especiais por especies durante a tempada 2014-2015 (DOG número 99, do 26 de maio).
A súa disposición adicional única establece as datas e condicións para presentar o Plan de aproveitamento cinexético anual correspondente á tempada 2014-2015. Concretamente, no seu punto 1 reflíctese o seguinte:
1. Os tecores ou explotacións cinexéticas que teñan vixente ou aprobada a renovación do Plan de ordenación cinexética, deberán achegar o Plan de aproveitamento cinexético anual ao correspondente Servizo de Conservación da Natureza, no prazo máximo de 20 días hábiles, contados a partir do día seguinte ao da publicación desta resolución no Diario Oficial de Galicia.
Por problemas técnicos, a aplicación informática non estivo operativa á disposición dos interesados para a presentación do dito plan.
O artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común, establece que a Administración, salvo precepto en contrario, poderá conceder de oficio ou por petición dos interesados, unha ampliación dos prazos establecidos, que non exceda a metade destes, se as circunstancias o aconsellan e con iso non se prexudican dereitos de terceiro.
Con base no exposto, tendo en conta que non se prexudican os dereitos de terceiros e no uso das funcións conferidas polo disposto no artigo 14 do Decreto 44/2012, do 19 de xaneiro, polo que se establece a estrutura orgánica da Consellería de Medio Ambiente, Territorio e Infraestruturas,
Artigo único
Ampliar en dez días hábiles o prazo establecido na disposición adicional única, punto 1, da Resolución do 12 de maio de 2014, da Dirección Xeral de Conservación da Natureza, para que os tecores ou explotacións cinexéticas, que teñan vixente ou aprobada a renovación do plan de ordenación cinexética, acheguen o Plan de aproveitamento cinexético anual ao correspondente Servizo de Conservación da Natureza.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 13 de xuño de 2014
RESOLUCIÓN do 9 de xuño de 2014, da Dirección Xeral de Mobilidade, pola que se publican as subvencións concedidas ao abeiro da Resolución do 24 de febreiro de 2014, pola que se convocan axudas para a formación no ámbito do transporte por estrada en Galicia para o ano 2014.
Consellería de Medio Ambiente, Territorio e Infraestruturas — III. Outras disposicións — 20/06/2014

No Diario Oficial de Galicia número 46, do 7 de marzo de 2014, publicouse a Orde da Consellería de Medio Ambiente, Territorio e Infraestruturas do 24 de febreiro de 2014 pola que se establecen as bases reguladoras para conceder axudas para a formación no ámbito do transporte por estrada en Galicia e se procede á súa convocatoria para o ano 2014.
Unha vez rematada a tramitación de todas as solicitudes que se presentaron, e en cumprimento do artigo 15 da Lei 9/2007, do 13 de xuño, de subvencións de Galicia, debe dárselles publicidade ás subvencións concedidas.
De acordo con todo o indicado,
Publicar como anexo as subvencións concedidas para a formación no ámbito do transporte por estrada en Galicia.
Santiago de Compostela, 9 de xuño de 2014
Os importes totais foron outorgados para o financiamento dos plans formativos presentados polas beneficiarias:
RESOLUCIÓN do 5 de xuño de 2014, da Secretaría Xeral Técnica da Consellería de Medio Ambiente, Territorio e Infraestruturas, pola que se dá publicidade á encomenda de xestión de carácter técnico á Axencia Galega de Infraestruturas relativa ao alleamento de aproveitamentos madeireiros no dominio público da Rede Autonómica de Estradas de Galicia en Pontevedra.
Consellería de Medio Ambiente, Territorio e Infraestruturas — III. Outras disposicións — 20/06/2014

De conformidade co previsto nos artigos 8.4 e 9.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáselle publicidade á encomenda de xestión á Axencia Galega de Infraestruturas relativa ao alleamento de aproveitamentos madeireiros no dominio público da Rede Autonómica de Estradas de Galicia en Pontevedra, que ten as seguintes características:
• Actividade: a Axencia Galega de Infraestruturas tramitará o alleamento dos aproveitamentos madeireiros no dominio público da Rede Autonómica de Estradas de Galicia en Pontevedra, e encargarase da dirección e seguimento dos traballos.
• Natureza e alcance da xestión encomendada: esta encomenda ten natureza intersubxectiva ao ser a Axencia Galega de Infraestruturas medio propio e servizo técnico da Administración xeral da Comunidade Autónoma de Galicia e dos poderes adxudicadores dependentes dela.
Prazo de vixencia: o período de CA02-130614-0009 vixencia abranguerá desde a autorización ata a completa finalización e recepción dos traballos, que se estima para decembro de 2015. Neste período inclúense as posibles prórrogas que poida exixir a execución dos traballos.
Supostos de finalización anticipada: por incumprimento total ou parcial dalgunha das partes ou por mutuo acordo.
Santiago de Compostela, 5 de xuño de 2014
DECRETO 71/2014, do 20 de xuño, polo que se dispón que cese Ethel María Vázquez Mourelle como directora da Axencia Galega de Infraestruturas.
Consellería de Medio Ambiente, Territorio e Infraestruturas — II. Autoridades e persoal — 23/06/2014

En virtude do establecido no artigo 13.2 do Estatuto da Axencia Galega de Infraestruturas aprobado polo Decreto 173/2011, do 4 de agosto, e nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, e 65 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, presentada, o pasado 17 de xuño, renuncia expresa da titular do posto de directora da Axencia Galega de Infraestruturas, con motivo de pasar a desempeñar o cargo de conselleira de Medio Ambiente, Territorio e Infraestruturas, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día vinte de xuño de dous mil catorce,
Que cese, por pase a outro destino, Ethel María Vázquez Mourelle, como directora da Axencia Galega de Infraestruturas, agradecéndolle os servizos prestados.
O cesamento terá efectos do día 17 de xuño de 2014.
Santiago de Compostela, vinte de xuño de dous mil catorce.
DECRETO 72/2014, do 20 de xuño, polo que se dispón que cese Teresa María Gutiérrez López como directora xeral do Instituto Galego da Vivenda e Solo.
Consellería de Medio Ambiente, Territorio e Infraestruturas — II. Autoridades e persoal — 23/06/2014

En virtude do establecido nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, e 65 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta da conselleira de Medio Ambiente, Territorio e Infraestruturas, e logo de deliberación do Consello da Xunta de Galicia, na súa reunión do día vinte de xuño de dous mil catorce,
Que cese, por pase a outro destino, Teresa María Gutiérrez López, como directora xeral do Instituto Galego da Vivenda e Solo, agradecéndolle os servizos prestados.
Santiago de Compostela, vinte de xuño de dous mil catorce.
ORDE do 11 de xuño de 2014 pola que se dispón o cesamento de vogais do Padroado do Centro Galego de Arte Contemporánea.
Consellería de Cultura, Educación e Ordenación Universitaria — II. Autoridades e persoal — 23/06/2014

De acordo co disposto no artigo 5.2.b) do Decreto 326/1996, do 26 de xullo, de regulación do Centro Galego de Arte Contemporánea, así como no artigo 2 do Decreto 4/2013, do 10 de xaneiro, polo que se establece a estrutura orgánica da Consellería de Cultura, Educación e Ordenación Universitaria,
Que cesen como vogais do Padroado do Centro Galego de Arte Contemporánea José Luis Méndez López e Julio Fernández Gayoso, agradecéndolles os servizos prestados.
Santiago de Compostela, 11 de xuño de 2014
DECRETO 78/2014, do 26 de xuño, polo que se nomea a Ramón Villares Paz presidente do Consello da Cultura Galega.
Consellería de Cultura, Educación e Ordenación Universitaria — II. Autoridades e persoal — 03/07/2014

De conformidade co disposto nos artigos 3.1º a) da Lei 8/1983, do 8 de xullo, do Consello da Cultura Galega, e 13 do seu regulamento, aprobado polo Decreto 162/2008, do 10 de xullo, por proposta do conselleiro de Cultura, Educación e Ordenación Universitaria, tras a elección efectuada polo Consello da Cultura Galega no pleno extraordinario do día 22 de maio de 2014, despois da súa comparecencia ante o Parlamento de Galicia, e logo da reunión do Consello da Xunta de Galicia do vinte e seis de xuño de dous mil catorce,
Nomear a Ramón Villares Paz presidente do Consello da Cultura Galega.
Santiago de Compostela, vinte e seis de xuño de dous mil catorce
RESOLUCIÓN do 10 de xuño de 2014 pola que se fan públicos, para os efectos do artigo 11 da Lei 4/2006, do 30 de xuño, de transparencia e de boas prácticas na Administración pública galega, os convenios de colaboración asinados no primeiro cuadrimestre do ano 2014.
Academia Galega de Seguridade Pública — III. Outras disposicións — 02/07/2014

Para os efectos previstos no artigo 11 da Lei 4/2006, do 30 de xuño, de transparencia e de boas prácticas na Administración pública galega, acórdase darlles publicidade aos convenios de colaboración subscritos pola Academia Galega de Seguridade Pública no primeiro cuadrimestre do ano 2014 e que se relacionan no anexo a esta resolución.
A Estrada, 10 de xuño de 2014
ORDE do 23 de xuño de 2014 pola que se modifica a Orde do 6 de xuño de 2014 pola que se convocan prazas de residencia nos centros residenciais docentes da Coruña, Ourense e Vigo para realizar estudos postobrigatorios non universitarios no curso académico 2014/15.
Consellería de Cultura, Educación e Ordenación Universitaria — III. Outras disposicións — 01/07/2014

Advertido erro na Orde do 6 de xuño de 2014 pola que se convocan prazas de residencia nos centros residenciais docentes da Coruña, Ourense e Vigo para realizar estudos postobrigatorios non universitarios no curso académico 2014/15, publicada no
Diario Oficial de Galicia
núm. 113, do 16 de xuño, procédese a efectuar a oportuna corrección.
No artigo 15.1.b), páxina 27046, onde di: «b) Para os solicitantes matriculados en ciclos formativos, entre o día seguinte ao da publicación desta convocatoria e o 18 de xullo de 2014», debe dicir: «b) Para os solicitantes matriculados en ciclos formativos, entre o día seguinte ao da publicación desta convocatoria e o 1 de agosto de 2014».
Santiago de Compostela, 23 de xuño de 2014
RESOLUCIÓN do 18 de xuño de 2014, da Secretaría Xeral Técnica da Consellería de Traballo e Benestar, pola que se dá publicidade a unha encomenda de xestión ao Consorcio Galego de Servizos de Igualdade e Benestar, subscrita no exercicio 2014.
Consellería de Traballo e Benestar — III. Outras disposicións — 01/07/2014

1. Encomenda de xestión dun servizo de transporte regular aos centros públicos, competencia da Secretaría Xeral de Política Social da Consellería de Traballo e Benestar, onde se dispensen servizos de atención diúrna.
– Actividade. Servizo consistente no deseño de rutas e traslado dos usuarios designados pola Consellería de Traballo e Benestar aos centros públicos do Saiar, Volta do Castro, As Gándaras, Redondela, Sarria e Burela para o desenvolvemento das actividades propias dos centros.
– Natureza e alcance da xestión encomendada. Esta encomenda ten natureza intrasubxectiva, tendo en conta a adscrición do Consorcio Galego de Servizos de Igualdade e Benestar á Consellería de Traballo e Benestar por razón da materia. Consonte o previsto polos artigos 47 e 95 da Lei 16/2010, do 17 de decembro, de organización e funcionamento da Administración xeral e do sector público autonómico, e para os efectos previstos nos artigos 4.1.n) e 24.6 do Real decreto lexislativo 3/2011, do 14 de outubro, polo que se aproba o texto refundido la Lei de contratos do sector público, o Consorcio Galego de Servizos de Igualdade e Benestar ten a consideración de medio propio e servizo técnico da Consellería de Traballo e Benestar.
– Prazo de vixencia. O período de execución comeza o 1 de xullo de 2014 e rematará o 31 de decembro de 2014.
– Modalidade de financiamento. Esta encomenda finánciase con fondos propios.
Santiago de Compostela, 18 de xuño de 2014
RESOLUCIÓN do 23 de xuño de 2014, da Secretaría Xeral Técnica da Consellería do Medio Rural e do Mar, pola que se dá publicidade aos convenios de colaboración subscritos por esta consellería no terceiro cuadrimestre do ano 2013.
Consellería do Medio Rural e do Mar — III. Outras disposicións — 04/07/2014

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga, por medio desta resolución dáse publicidade á relación dos convenios subscritos no terceiro cuadrimestre do ano 2013 pola Consellería do Medio Rural e do Mar que se incorpora como anexo a esta resolución.
Santiago de Compostela, 23 de xuño de 2014
ORDE do 16 de xuño de 2014 pola que se modifica a autorización da escola de danza privada The Ballet Studio, do concello de Santiago de Compostela.
Consellería de Cultura, Educación e Ordenación Universitaria — III. Outras disposicións — 03/07/2014

Por Orde desta consellería do 6 de outubro de 1994, publicada no DOG do 19 de outubro, autorízase a apertura e funcionamento da escola de danza privada The Ballet Studio, do concello de Santiago de Compostela.
Mediante escritura pública notarial outorgada ante o notario José Manuel Amigo Vázquez, as persoas titulares do centro docente, Mª Dolores Fojón Polanco e Mª Dolores Mayán Rubio, ceden a titularidade a favor de BS Danza, Sociedad Limitada.
A representante da titularidade solicita a modificación da autorización do centro docente por cambio da súa denominación específica e titularidade, que pasan a ser BSdanza, e BS Danza, Sociedad Limitada, respectivamente.
Por isto, por proposta da Dirección Xeral de Centros e Recursos Humanos,
Primeiro. Modificar a autorización da escola de danza privada que a seguir se detalla, por cambio da súa denominación específica e titularidade:
– Denominación específica: BSdanza.
– Titular: BS Danza, Sociedad Limitada.
– Código do centro: 15027447.
O cambio de titularidade non afectará o réxime de funcionamento do centro.
Segundo. Esta orde dará lugar á correspondente inscrición no Rexistro de Escolas de Música e Danza da Comunidade Autónoma de Galicia.
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 16 de xuño de 2014